ตลาดสินค้าเกษตรอัตลักษณ์พื้นถิ่นด้านหม่อนไหม 4-10 สิงหาคมนี้ ที่ไอคอนสยาม
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวระหว่างเป็นประธานเปิดงานส่งเสริมศักยภาพด้านการตลาดสินค้าเกษตรอัตลักษณ์พื้นถิ่นสู่ตลาดยุคใหม่ด้านหม่อนไหม ว่า เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 กระทรวงเกษตรและสหกรณ์ กรมหม่อนไหม และทุกภาคส่วนที่เกี่ยวข้อง ได้ร่วมใจกันจัดงานครั้งนี้ขึ้น ด้วยสำนึกในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมีพระราชปณิธานอันแน่วแน่ที่จะอนุรักษ์ สืบสานอาชีพปลูกหม่อนเลี้ยงไหมและการส่งเสริมให้ผ้าไหมไทย เป็นที่ยอมรับทั้งในประเทศและต่างประเทศ กอปรกับกระทรวงเกษตรและสหกรณ์ตั้งเป้าขับเคลื่อนภาคการเกษตร ภายใต้ 5 ยุทธศาสตร์ และ 15 นโยบายหลัก โดยยุทธศาสตร์ตลาดนำการผลิต นับเป็นยุทธศาสตร์หลักเพื่อปฏิรูปภาคเกษตร ซึ่งเป็นการดำเนินงานแบบบูรณาการของทั้งภาครัฐ ภาคเอกชน และเกษตรกร อาทิ การส่งเสริมระบบเกษตรพันธสัญญา การแสวงหาช่องทางการตลาด การจัดจำหน่ายสินค้าทั้งรูปแบบตลาดออนไลน์และออฟไลน์ รวมทั้งการจัดกิจกรรมเชื่อมโยงระหว่างผู้ผลิต ผู้ประกอบการและผู้บริโภค เป็นต้น ตัวอย่างการขับเคลื่อนนโยบายตลาดนำการผลิต ของกรมหม่อนไหมในงานนี้ก็เช่นกัน ทำให้เห็นว่าหน่วยงานภาครัฐได้เข้ามาเป็นตัวกลาง ในการบูรณาการ สร้างช่องทางการตลาดสินค้าหม่อนไหมให้กับเกษตรกรและผู้ประกอบการ โดยเฉพาะอย่างยิ่ง สินค้าผ้าไหมที่เป็นสินค้าอัตลักษณ์ที่เกิดจากภูมิปัญญาอันทรงคุณค่าของไทย ซึ่งส่งผลให้เกิดประโยชน์ทั้งในเชิงเศรษฐกิจและสังคม สร้างความเชื่อมั่นในมาตรฐานผ้าไหมไทยและสร้างรายได้ให้กับเกษตรกรและผู้ประกอบการ ถือเป็นการกระตุ้นการจับจ่ายเพื่อฟื้นเศรษฐกิจได้อีกทางหนึ่งภายในงานมีได้มีการแสดงนิทรรศการเทิดพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง นิทรรศการตลาดนำการผลิตด้านสินค้าหม่อนไหม ผลงานการออกแบบและตัดเย็บผ้าไหม การแสดงแฟชั่นโชว์ผ้าไหมภายใต้โครงการประกวดออกแบบชุดผ้าไหมไทย และจากคณะทูตานุทูต รวมทั้งร้านค้าจำหน่ายผ้าไหมอัตลักษณ์พื้นถิ่นและสินค้าหม่อนไหมจากกลุ่มเกษตรกรและผู้ประกอบการทั่วประเทศ ขอเชิญทุกท่านมาเลือกชมเลือกซื้อกันได้ ระหว่างวันที่ 4–10 สิงหาคมนี้ ที่ไอคอนสยาม